Øllen blev tømt tidligt her på nytårsaften i Astrup. Klokken 10.43 blev Nordjyllands Beredskab alarmeret – en nabo til et hus på Lundholmvej havde hørt en røgalarm. Da beredskabet kom frem, var der ganske rigtigt ild i et bryggers. Ilden havde dog ikke nået at brede sig, og derfor blev det almindelige slukningsudstyr droppet til fordel for en ølflaske med vand i. - Der er ingen grund til at bruge den store slange, for så er alt jo vandskadet, siger indsatsleder ved Nordjyllands Beredskab i Hjørring, Jesper Ludvigsen. Den lille brand er formentlig opstået på grund af en kortslutning. Der er kommet brandskader på en bordplade, mens der er sod i hele huset. Husets beboer var ikke hjemme.

Opsummering:
Det er formentlig en kortslutning, der var skyld i brand i Astrup.